**पलक मुच्छल** (जन्म तारीख़: 30 मार्च 1992) एक भारतीय पार्श्व गायिका हैं। वे और उनके छोटे भाई पलाश मुच्छल भारत तथा विदेशो में सार्वजनिक मंच पर गाने गाकर ह्रदय पीड़ित छोटे बच्चो के इलाज के लिए चंदा इकट्ठा करते है। उन्होने मई 2013 तक ढाई करोड रुपयो का चंदा इकट्ठा कर 572 बच्चो की जान बचाने के लिये वित्तीय सहायता प्रदान की है। पलक के इस समाज सेवा में योगदान के लिये उनका नाम गिनीज़ बुक ऑफ रिकॉर्ड्स तथा लिम्का बुक ऑफ़ रिकार्ड्स में भी दर्ज है। भारत सरकार और विभिन्न सामाजिक संस्थाओं ने उन्हें कई पुरस्कारों से सम्मानित किया है। सन 2011 में पलक ने हिन्दी फिल्मों में पार्श्व गायिका के रूप में गाना शुरु किया। उनके खासकर *एक था टाइगर* और *आशिकी 2* फिल्मों के गानों की काफी सराहना हुई।

पार्श्वभूमि
-----------

पलक मुच्छल का जन्म 30 मार्च 1992 के दिन भारत के मध्य प्रदेश राज्य के इंदौर शहर में एक मध्यम वर्गीय माहेश्वरी मारवाड़ी परिवार में हुआ। उनके परिवार में उनकी माता अमिता मुच्छल, पिता राजकुमार मुच्छल और छोटे भाई पलाश मुच्छल शामिल हैं। उनके पिता एक निजी संस्था में लेखाकार के रूप में कार्यरत है। पलक इंदौर के क्विन्स कॉलेज में वाणिज्य स्नातक के आखरी साल की छात्रा है।
पलक ने चार साल की उम्र में गाना शुरु किया। उन्होंने हिन्दुस्तानी शास्त्रीय संगीत की शिक्षा प्राप्त कि है और वे भारत कि 17 विभिन्न भाषाओं में गा सकती हैं।

सामाजिक योगदान
--------------

### 1997-2000

पलक चार साल की उम्र में "कल्याणजी-आनंदजी लिटल स्टार", जो कि नवोदित गायको का इंदौर शहर में एक समूह था, उसकी सदस्य बनीं। जब 1999 में भारत का पाकिस्तान के साथ कारगिल युद्ध छिड़ा और भारतीय सैनिक अपने देश के लिए प्राणों की आहुति दे रहे थे तब सात साल की पलक ने शहिद सैनिको के परिवारो की मदद हेतु इंदौर शहर के बाज़ारों कि दुकानो की सामने गाने गाकर चंदा जमा करना शुरु किया। उनके इस प्रयास की भारतीय मिडिया में काफी चर्चा हुई। पलक ने उस वक्त पच्चीस हजार रुपयों का चंदा ईकट्ठा किया। उसी साल जब उड़ीसा राज्य चक्रवात के चपेट में आया तब उन्होंने पीड़ितों की सहायता के लिए चंदा ईकट्ठा किया।

जब पलक ने गरीब और असहाय छोटे बच्चो को अपने बदन के कपड़ों से रेलगाडी के डिब्बे साफ करते हुए देखा, तब उन्होंने गरीब बच्चो की मदद करने का मन बनाया। करीबन उसी वक्त इंदोर के निधी विनय मंदिर शाला के शिक्षको ने अपने छात्र लोकेश की मदद हेतु पलक से संपर्क किया। लोकेश ह्रदय कि बिमारी से पीड़ित था। एक दिन में महज 50 रुपये कमानेवाले लोकेश के पिता बहुत गरीब थे और लोकेश का दिल का ऑपरेशन का 80,000 रुपये खर्चा उठाने में असमर्थ थे। शिक्षकों ने पलक से अपने गानों के जरीये चंदा जमा करने कि विनंती की। उनका सम्मान करते हुए पलक ने मार्च 2000 में अपने गायिकी सार्वजनिक प्रदर्शनी का आयोजन किया और सड़क के एक ठेले को ही रंगमंच बनाकर अपने गानों से लोगो को लुभाया। एक ही प्रदर्शनी में पलक ने लोकेश के ऑपरेशन के लिए 51,000 रुपयो का चंदा इकट्ठा किया। पलक के इस प्रयास की टेलेविजन पर काफी चर्चा हुई और बंगलोर के एक डॉक्टर देवी प्रसाद शेट्टी ने लोकेश का ऑपरेशन मुफ्त कराने की पेशकश की। बचे चंदे का सदुपयोग करने हेतु पलक के माता-पिता ने अखबारों में इश्तिहार दिया ताकि लोकेश जैसे किसी बच्चे के दिल के ऑपरेशन हेतु चंदे का ऊपयोग हो सके। 33 बच्चो के पालकों ने पलक के माता-पिता से संपर्क किया।

इसके चलते पलक ने उस साल कई सार्वजनिक प्रदर्शनियों का आयोजन किया और 2.25 लाख रुपयो का चंदा ईकट्ठा किया जो बंगलौर और इंदौर के अस्पतालों में 5 बच्चो के दिल के ऑपरेशन के लिए खर्च किया गया। इस प्रयास में इंदौर के टी चोईथराम अस्पताल ने सहयोग करते हुए ऑपरेशन की फिस घटाकर 80,000 रुपयो से 40,000 रुपये कर दी और एक शल्यचिकित्सक धीरज गांधी नें ऑपरेशन कि फीस न लेने का फैसला किया।

### 2001-2010

पलक और संजय खान, बाबासाहेब आंबेडकर पुरस्कार 2012
सन 2000 से पलक ने अपने भाई पलाश के साथ चंदा ईकट्ठा करने हेतु देश-विदेश में कई प्रदर्शनियों का आयोजन किया है। अपने अभियान से संजोगता बनाते हुए उन्होंने अपनी प्रदर्शनी का नाम "दिल से दिल तक" रखा है। पलक अपने प्रदर्शनी में औसतन 40 गाने गाती हैं जिनमे हिन्दी फिल्मों के प्रसिद्द गाने, भजन तथा ग़ज़ल शामिल होते हैं।

सन 2001 में पलक ने गुज़रात के भूकंप पीड़ितों की सहायता के लिए 10 लाख रुपयो का चंदा ईकट्ठा किया। पलक की पीड़ित बच्चों के प्रति सहानुभुती सिर्फ भारत तक सीमित नहीं है। जुलाई 2003 पलक ने पाकिस्तान की नागरिक बच्ची, जो ह्रदय रोग से पीड़ित थी और भारत में इलाज के लिए आई थी, उसके लिए वित्तीय सहायता की पेशकश की। दिसम्बर 2006 तक पलक ने अपने धर्माध संगठन पलक मुच्छल हार्ट फाऊंडेशन के लिए कुल 1.2 करोड़ रुपयों की राशि ईकट्ठा कि थी जिससे 234 बच्चों का ऑपरेशन किया गया। पैसों की कमी की वजह से किसी बच्चे का ऑपरेशन ना रुके, ये सुनिश्चीत करने के लिए पलक मुच्छल हार्ट फाऊंडेशन को दस लाख रुपये ओवरड्राफ्ट की अनुमती दी है।

जून 2009 तक पलक ने कुल 1.71 करोड रुपयों की राशि ईकट्ठा कि थी जिससे 338 बच्चो कि जान बचायी जा सकी। इस धर्मार्थ संगठन के पैसों से पलक या उनके परिवारवालों को कोई व्यक्तिगत लाभ नहीं होता। लाभार्थी बच्चों से पलक एक गुड़िया प्रतीक के रूप में स्वीकार करती है।

### 2011-अब तक

सन 2011 में पलक ने हिन्दी फिल्मों में पार्श्व गायिका के रूप में कदम रखा मगर उनका ह्रदय रोग पीड़ित बच्चों की मदद करने का अभियान अब भी जारी है। मई 2013 तक उन्होने पलक मुच्छल हार्ट फाऊंडेशन के लिए तकरीबन ढाई करोड़ रुपयों की राशि जमा की थी जिससे 572 बच्चो का ऑपरेशन हो सका और उनकी जान बचाई जा सकी। 621 ह्रदय रोग पीड़ित बच्चे अब भी उनकी इंतजार सूची में है जिनकी मदद के लिए पलक के प्रयास जारी है। 
पलक मुच्छल केअविश्वसनीय महान सामाजिक कार्यों में उनके योगदान की प्रशंसा करने और समाज में प्रेरणा देने के लिए पलक मुच्छल के जीवन पर एक अध्याय पाठ्यपुस्तकों में शामिल किया गया है।

व्यावसायिक जीवन
---------------

मुच्छल बचपन से ही बॉलीवुड में पार्श्वगायिका बनाना चाहती थीं। उन्होंने अपने बचपन और किशोरावस्था के दिनों में छह गैर-फ़िल्मी संगीत एल्बम भी रिलीज़ की। २००१ में जब वे नौ साल की थीं, तब उनकी पहली एल्बम "चाइल्ड फॉर चिल्ड्रन" टिप्स म्यूजिक द्वारा रिलीज़ की गयी थी। २००३ में उनकी दूसरी एल्बम *पलकें* भी रिलीज़ हुई। बाद के वर्षों में उन्होंने अपनी बाकी एल्बम "आओ तुम्हे चाँद पर ले जाएँ", "बेटी हूँ महाकाल की", "दिल के लिए भी रिलीज़ की। २०११ में टी-सीरीज़ ने उनकी एल्बम "जय जय देव गणेश" रिलीज़ की। २००६ में अपने गायन व्यवसाय के लिए बॉलीवुड में अवसर प्राप्त करने के लिए वे इंदौर से मुम्बई चली गयीं। सन 2011 में पलक ने हिन्दी फिल्मों की दुनिया में पार्श्व गायिका के रूप में कदम रखा। उन्होंने अपने व्यावसायिक जीवन का पहला गाना सन 2011 की फिल्म *दमादम* के लिए गाया। उसके बाद उन्होंने *ना जाने कबसे*, *एक था टाइगर*, *फ्रॉम सिडनी विथ लव*, *आशिकी 2* और बंगाली फिल्म *रॉकी* के लिए गाने गाये। *एक था टाइगर* का गाना "लापता" हिट हुआ और वे बॉलीवुड में सफल गायिका के तौर पर स्थापित हो गयीं। *आशिक़ी 2* में उनके गाये गानों से वे सनसनी बन गयी। बॉलीवुड में अपने प्रवेश के बाद, उन्होंने हिमेश रेशमिया द्वारा संगीतबद्ध लगभग हर फिल्म में गाने गाये। २०१४ में हिमेश के संगीत निर्देशन में उन्होंने मीका सिंह के साथ *किक* फ़िल्म के लिए "जुम्मे की रात" गाना गाया जो साल का सबसे बड़ा हिट गाना रहा। बाद में उहोने कई हिट गाने गाये। वे सलमान खान को बॉलीवुड में अपनी सफलता का श्रेय देती हैं।

गानों की सूची
-------------

| **साल** | **गाना** | **फ़िल्म** | **संगीत** | **साथ** |
| --- | --- | --- | --- | --- |
| 2011
  | "दमादम"
  | दमादम
  | हिमेश रेशमिया | हिमेश रेशमिया
  |
| "प्यार के सिलसिले"
  | *ना जाने कबसे* | जतिन पंडीत
  | अकेले
  |
| 2012
  | "लापता"
  | *एक था टाइगर* | सोहेल सेन
  | केके |
| "नैनो ने नैनो से"
  | *फ्रॉम सिडनी विथ लव* | सोहेल सेन
  | सोहेल सेन
  |
| 2013
  | "मेरी आशिक़ी तुम ही हो"
  | *आशिकी 2* | मिथुन | अरिजीत सिंह |
| "चाहूँ मैं या ना"
  | जीत गांगुली
  | अरिजीत सिंह
  |
| "तुई बोरशा बिकेलेर धेउ"
  | रॉकी (बंगाली फिल्म) | शान
  |
| 2015 | "तेरी खुशबू" | *मिस्टर एक्स* | जीत गांगुली |  |
| "तेरी मेरी कहानी" | *गब्बर इज़ बैक* | चिरंतन भट्ट | अरिजीत सिंह |
| "पंछी बोले" | *बाहुबली: द बिगनिंग* | एम एम कीरवानी | एम एम कीरवानी |
| "प्रेम रतन धन पायो" | *प्रेम रतन धन पायो* | हिमेश रेशमिया |  |
| "जब तुम चाहो" | मोहम्मद इरफ़ान, दर्शन रावल |
| "आज उनसे कहना है" | शान, ऐश्वर्या मजूमदार |
| 2016 | "हुआ है आज पहली बार" | *सनम रे* | अमाल मलिक | अरमान मलिक, अमाल मलिक |
| "कबीर मोस्ट वांटेड मुंडा" | *की एंड का* | मीत ब्रदर्स | मीत ब्रदर्स, अर्जुन कपूर |
| "देखा हज़ारो दफा" | *रुस्तम* | जीत गांगुली | अरिजीत सिंह |
| "हममें तुममें जो था" | *राज़ रिबूट* | पापोन |
| "कौन तुझे" | *एम॰ एस॰ धोनी: द अनटॉल्ड स्टोरी* | अमाल मलिक |  |
| 2017 | "काबिल हूँ" | *काबिल* | राजेश रोशन | ज़ुबिन नौटियाल |
| "कभी यादों में" | *कभी यादों में* | अभिजीत वघानी (पुनर्निर्मित) | अरिजीत सिंह |
|
| "रोग जाने" | *लाली की शादी में लड्डू दीवाना* | विपिन पटवा | राहत फ़तेह अली खान |
|

पुरस्कार और सम्मान
------------------

* राष्ट्रीय बाल पुरस्कार (2000), रजत पदक
* राष्ट्रीय समन्वय पुरस्कार (2001)
* राजीव गांधी पुरस्कार (2005)
* पोगो टीवी चेनैल "कैंडीमैन कुछ भी करेगा" पुरस्कार (2005)
* सोनी टीवी कैडबरी बॉर्नव्हीटा कॉन्फीडन्स च्यम्पीयनशीप (2006)
* गिनीज़ बुक ऑफ रिकॉर्ड्स तथा लिम्का बुक ऑफ़ रिकार्ड्स
* युवा ओजस्वीनी अलंकारन पुरस्कार (2006)
* आंतरराष्ट्रीय रोटरी क्लब द्वारा पॉल हँरीस फेलोशिप
* केन्द्रीय माध्यमिक शिक्षा बोर्ड और महाराष्ट्र बोर्ड द्वारा सातवी कक्षा कि नैतीक शास्त्र पाठ्यक्रम में पलक के बारे में लेख
* 10 वा वार्षिक केल्वीनेटर ग्रेट वुमन अचिवर 2011 पुरस्कार
* विरंगना लक्ष्मीबाई बलिदान मेला समिती ग्वालियर द्वारा विरंगना (2011) पुरस्कार
* कोका कोला टीवी विज्ञापन "हाँ मैं क्रेज़ी हूँ" का हिस्सा (2012)
* 19 वा सुर आराधना पुरस्कार (2012)
* "लापता" (एक था टायगर) गाने के लिए 19वा लायन्स गोल्ड पुरस्कार (2012)

सन्दर्भ
-------

1. 1 2  "DEREK". Derek O'Brien & Associates. 2012. मूल से 16 अगस्त 2018 को पुरालेखित. अभिगमन तिथि 10 अप्रैल 2013.
2. 1 2  ""I realised I could help people with my voice" - Palak Muchhal -". BollySpice. 25 अप्रैल 2012. मूल से 14 मार्च 2013 को पुरालेखित. अभिगमन तिथि 13 अप्रैल 2013.
3. 1 2 3 4 5  "Mighty heart". द हिन्दू. 7 जनवरी 2007. मूल से 5 जुलाई 2013 को पुरालेखित. अभिगमन तिथि 10 अप्रैल 2013.
4. ↑  "Indians in Thailand - Saving Little Hearts through music". thaindian.com. April 2007. मूल से 12 अगस्त 2016 को पुरालेखित. अभिगमन तिथि 15 अप्रैल 2013.
5. ↑  "Straight from the heart - Palak Mucchal". मिड-डे. 23 मई 2013. मूल से 4 अक्तूबर 2013 को पुरालेखित. अभिगमन तिथि 24 मई 2013.
6. 1 2  "rediff.com: Indore's Palak Muchal sings for a cause". rediff.com. 14 जुलाई 2000. मूल से 4 अक्तूबर 2013 को पुरालेखित. अभिगमन तिथि 12 अप्रैल 2013.
7. ↑  "India's life-saving child singer - बीबीसी न्यूज़". बीबीसी न्यूज़. 8 सितंबर 2003. मूल से 3 मई 2008 को पुरालेखित. अभिगमन तिथि 10 अप्रैल 2013.
8. ↑  "Offtrack: Indore, Madhya Pradesh: Tunes that Count". इंडिया टुडे. 31 जुलाई 2000. मूल से 24 नवंबर 2010 को पुरालेखित. अभिगमन तिथि 10 अप्रैल 2013.
9. ↑  "द हिन्दू : Metro Plus Coimbatore / Beauty and Wellness : Palak sings her heart out". द हिन्दू. 18 Nov 2006. मूल से 5 अक्तूबर 2013 को पुरालेखित. अभिगमन तिथि 12 अप्रैल 2013.
10. 1 2  "Metro Mirror". metromirror. 8 जून 2012. मूल से 7 जुलाई 2013 को पुरालेखित. अभिगमन तिथि 13 अप्रैल 2013.
11. ↑  "Daily Times - Leading News Resource of Pakistan - Indian singer to help ailing Pakistani baby". 13 जुलाई 2003. मूल से 16 जून 2013 को पुरालेखित. अभिगमन तिथि 13 अप्रैल 2013.
12. 1 2  "Be like Palak, learn from Palak - Mah govt to students". webindia123.com. 30 जून 2009. मूल से 5 अक्तूबर 2013 को पुरालेखित. अभिगमन तिथि 14 अप्रैल 2013.
13. ↑  "Song in her head is for the heart". द टाइम्स ऑफ़ इण्डिया. 26 मई 2013. मूल से 4 अक्तूबर 2013 को पुरालेखित. अभिगमन तिथि 26 मई 2013.
14. ↑  "पलक मुच्छल का जीवन बायोग्राफी विकी". टूबबाईट. 19 मई 2021. मूल से 1 जून 2021 को पुरालेखित. अभिगमन तिथि 19 मई 2021. पाठ "Palak Muchhal Biography Hindi wiki "की उपेक्षा की गयी (मदद)
15. ↑  "बॉलीवुड गानों को आवाज देने वाली खूबसूरत पलक हैं एक लाइफसेविंग सिंगर, हजारों बच्चों का करातीं है इलाज". *जनसत्ता*. मूल से 1 मार्च 2017 को पुरालेखित. अभिगमन तिथि १ मार्च २०१७.
16. ↑  "'Ek Tha Tiger' playback singer Palak Muchhal is working on 48 songs". मिड-डे. 20 अक्टूबर 2012. मूल से 22 मई 2013 को पुरालेखित. अभिगमन तिथि 10 अप्रैल 2013.
17. ↑  "इस सिंगर का सलमान से है खास रिश्ता, 4 की उम्र में शुरू कर दी थी सिंगिंग". दैनिक भास्कर. १६ फरवरी २०१७. मूल से 16 फ़रवरी 2017 को पुरालेखित. अभिगमन तिथि 16 फ़रवरी 2017.
18. ↑  "Latest Releases". Government of India. 5 फ़रवरी 2002. मूल से 5 अक्तूबर 2013 को पुरालेखित. अभिगमन तिथि 14 अप्रैल 2013.
19. 1 2  "500th kid to be benefitted by Indore's Good Samaritan". webindia123.com. 10 मई 2011. मूल से 2 अप्रैल 2015 को पुरालेखित. अभिगमन तिथि 10 अप्रैल 2013.
20. ↑  "Indiantelevision.com's Kidology: Dic Entertainment inks international TV deals at Mipcom 2005". Indian Television Academy. 14 नवम्बर 2005. मूल से 9 मार्च 2012 को पुरालेखित. अभिगमन तिथि 14 अप्रैल 2013.
21. ↑  "Vasundhara to be honoured with Ojaswini award". OneIndia. 3 अक्टूबर 2006. अभिगमन तिथि 14 अप्रैल 2013.[*मृत कड़ियाँ*]
22. 1 2  "At the art of the matter". *डेली न्यूज़ एण्ड एनालिसिस*. 25 मई 2012. मूल से 2 अप्रैल 2015 को पुरालेखित. अभिगमन तिथि 10 अप्रैल 2013.
23. ↑  "Gr8! Women Achiever awards 2011". Indian Television Academy Awards. 7 फ़रवरी 2011. मूल से 12 फ़रवरी 2013 को पुरालेखित. अभिगमन तिथि 10 अप्रैल 2013.
24. ↑  "Coca-Cola urges people to spread kindness, open happiness on Videos – Advertising – The Work – Campaign India". Campaign India. 7 जनवरी 2013. मूल से 31 जनवरी 2013 को पुरालेखित. अभिगमन तिथि 10 अप्रैल 2013.
25. ↑  "Anupam Kher, Bappi Lahiri honoured at Sur Aradhana Awards". news24online.com. 21 दिसम्बर 2012. अभिगमन तिथि 10 अप्रैल 2013.[*मृत कड़ियाँ*]
26. ↑  "19th Lions Gold Awards 2013 Winners List – CineBag". Cinebag. 16 जनवरी 2013. मूल से 10 जुलाई 2013 को पुरालेखित. अभिगमन तिथि 10 अप्रैल 2013.